《入山》
明代·黎崇宣

傍山结茅屋，翛然无四邻。岩壑互回薄，烟霞相鲜新。

田父喜我来，款接良殷勤。挟弩射飞雉，举网得细鳞。

饮我村中醪，坐我松树根。既劝亦已酬，微醉日又曛。

爱此野趣多，谁为鹿豕群。寄谢驱驰子，车马徒纷纷。

作者简介：（?—1644）明广东番禺人，字孺旬。工诗文，善骑射，能书，事母有孝行。崇祯四年进士。授广德知州，以抗直弃官归。闻明亡，哀痛而卒。有《贻情集》。